આટલું નામ કમાયા છતાં વિનોદ નમ્ર રહ્યો છે. વિનોદ ભટ્ટના નામથી ઘણા અંજાયા છે, પણ એ પોતે અંજાયો નથી. ગરીબીમાંથી ધીમે ધીમે આગળ વધી ખાધેપીધે સુખી થનાર માણસ આગલા દિવસોની ગરીબાઈ યાદ રાખી અભિમાનથી અળગો રહે તેમ આજે આપણા પ્રથમ પંક્તિના હાસ્યકારોમાં માનભર્યું સ્થાન મેળવનાર વિનોદે લેખનની શરૂઆત રમૂજી ટુચકાઓના બે સંગ્રહો પ્રગટ કરીને કરી હતી તે વાત બીજાં બધાં ભૂલી ગયાં છે, પણ વિનોદ પોતે આ વાત ભૂલ્યો નથી. કોઈ વાચક એની કૃતિનાં વખાણ કરતો પત્ર લખે તો એ ખુશખુશ થઈ જાય છે. અજાણ્યા વાચકને પણ એ પત્રનો પ્રત્યુતર તરત પાઠવે છે. એને ઘણાં ઇનામો ને ચંદ્રકો મળ્યાં છે, છતાં હજી પણ એકાદ નાનકડું ઇનામ પણ મળી જાય તો રાજીરાજી થઈ જવાની મુગ્ધતા એણે અકબંધ સાચવી રાખી છે.